**K Charte diverzity sa pridalo aj mesto Bratislava, ktoré je domovom tretiny cudzincov na Slovensku**

Bratislava, 29. novembra 2019 **– K Charte diverzity Slovensko sa včera, 28. novembra, pridali ďalší signatári z firemného i štátneho sektora, ktorí sa zaviazali búrať stereotypy a poskytovať príležitosť na prácu všetkým bez rozdielu. Dobrovoľnú iniciatívu na podporu rôznorodosti a inklúzie na pracovisku podpísalo 10 zamestnávateľov, medzi nimi napríklad aj Kancelária prezidenta Slovenskej republiky, Hlavné mesto SR Bratislava, Slovnaft či McDonald’s.**

Svojím slávnostným podpisom sa v Zrkadlovej sieni Primaciálneho paláca v Bratislave pridalo k Charte diverzity Slovensko 10 signatárov:

Coca-Cola HBC Česko a Slovensko, s.r.o.

Denník N, a.s.

Kancelária prezidenta Slovenskej republiky

Hlavné mesto SR Bratislava

McDonald**’**s Slovakia spol. s.r.o.

plus55 s.r.o.

SLOVNAFT, a.s.

Unilever Slovensko, spol. s.r.o.

UP Slovensko, s.r.o.

Veolia Energia Slovensko, a.s.

Charta diverzity tak má, po dvoch rokoch od svojho vzniku, 76 signatárov z rôznych sektorov aj oblastí podnikania. „*Medzi signatármi nájdeme štátne inštitúcie i občianske organizácie. Je to pozitívny signál, ktorý napovedá, že téme rôznorodosti, či už vekovej, kultúrnej alebo rodovej, sa začína venovať pozornosť naprieč celou spoločnosťou*,“ uviedol Michal Kišša, výkonný riaditeľ Nadácie Pontis, ktorá Chartu diverzity administruje.

Vzorom v oblasti diverzity a inklúzie môže byť Kancelária prezidenta SR. Má takmer vyrovnaný podiel zamestnancov podľa pohlavia, vekové zastúpenie od 24 do 71 rokov a pracovníkmi kancelárie sú aj ľudia zo zníženou zdravotnou schopnosťou. *„Neuplatňujeme ani pozitívnu ani negatívnu diskrimináciu. Pracovné prostredie budujeme na otvorenosti a tolerancii. Aj vďaka tomu máme v úrade viac ako 50 % zastúpenie žien, vrátane kľúčových pozícií vedúcich pracovníkov,“* vysvetlil Štefan Rozkopál, vedúci Kancelárie prezidenta SR.

Výskumný projekt KapaCity Centra pre výskum etnicity a kultúry uvádza, že cudzinci tvoria 8 % populácie hlavného mesta, čo je zároveň tretina všetkých cudzincov u nás. Bratislava je tak najmultikultúrnejším mestom Slovenska. K podpore rôznorodosti sa aj preto pridal tiež bratislavský magistrát. „*Diverzita je tým najväčším bohatstvom, ktoré toto mesto má, pretože je základným predpokladom pre inovácie. Sme presvedčení o tom, že Bratislava má byť mestom kultúr*,“ uviedla Zora Jaurová, poradkyňa primátora mesta pre kultúru.

Jedným zo signatárov Charty diverzity sa stala aj spoločnosť plus55 s.r.o., ktorá sa usiluje o podporu zamestnávania ľudí nad 55 rokov. Zámerom platformy je prepojiť zamestnávateľov a osoby v seniornejšom veku, ktoré často nemajú dostatok príležitostí uplatniť sa*. „Ide pritom o skupinu ľudí, ktorí majú najviac skúseností a chcú ich zdieľať. Je potrebné im na to vytvoriť podmienky, pretože v spolupráci s tímom mladých ľudí môže nastať účinný synergický efekt,*“ vyjadril sa Pavol Šalátek, konateľ spoločnosti.

Podpis Charty diverzity Slovensko sprevádzal odborný seminár Inkluzívne mestá a firmy, ktorý sa uskutočnil v spolupráci s Metropolitným inštitútom Bratislava.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

***O Charte diverzity Slovensko***

*Charta diverzity je dobrovoľná iniciatíva podporovaná Európskou komisiou spolu s Európskou platformou pre Charty diverzity, ktorá v štátoch EÚ podporuje šírenie a zdieľanie princípov, dobrej praxe a skúseností na tému manažmentu diverzity. Iniciatíva vznikla v rámci neformálneho združenia Business Leaders Forum - platformy firiem, ktoré sa hlásia k zodpovednému podnikaniu.*

***O Nadácii Pontis***

***Silné spojenia pre pozitívne zmeny***

*Prepájame firmy, mimovládne organizácie, štátne inštitúcie, komunity a jednotlivcov, aby sme spoločnými silami dosiahli pozitívne zmeny vo vzdelávaní, v zodpovednom podnikaní a v boji proti korupcii a chudobe. V týchto témach sme aj experti.*

*.*

Kontakt a doplňujúce informácie:Zuzana Schaleková, senior PR manažérka, zuzana.schalekova@nadaciapontis.sk, 0902 558 567